Geen toegang hier, want dié skool val uitmekaarDuiwe, rotte en insekte floreer, terwyl die vensters en plafonne stukkend bly. (Foto: Mkhuseli Sizani/GroundUp) Deur Mkhuseli Sizani, GroundUp Die Menseregtekommissie (MRK) het die Oos-Kaapse departement van onderwys gelooi oor sy versuim om vervalle klaskamers by die Arcadia Secondary School in Gqeberha (Port Elizabeth) te herstel. Christian Martin, ŉ toesighouer van die MRK, het die skool Woensdag besoek en opdrag gegee dat 13 van die 27 klaskamers afgesper word om toegang te beperk. Martin het amptenare van die skool en die beheerliggaam ook gewaarsku dat hy die probleem by die minister van basiese onderwys, Angie Motshekga, gaan aanmeld sodat sy kan ingryp voor enige leerders beseer word. Die MRK en die beheerliggaam het reeds verskeie pogings aangewend om die situasie by die skool onder die provinsiale onderwysdepartement se aandag te bring. Die Oos-Kaapse premier, Oscar Mabuyane, het die skool in Mei 2019 besoek en toe al beloof dat die vervalle klaskamers herstel sal word. Daarvan het nog niks gekom nie. Die provinsiale onderwysdepartement sê egter planne vir die skool is in ŉ “gevorderde stadium”. Die skool is in 1974 met voorafvervaardigde eenhede gebou as ŉ tydelike maatreël om leerders te huisves tot geld beskikbaar was om ŉ nuwe, behoorlike skool te bou. Ten spyte van pleidooie aan die departement, word ŉ gedeelte van die skool nou as onveilig vir personeel en leerders beskou. Duiwe, rotte en insekte floreer, terwyl die vensters en plafonne stukkend bly. Talle van die koperpype, elektriese kabels en ander hulpbronne soos rekenaars is gesteel of beskadig. Christian Martin, ŉ toesighouer van die MRK, het die skool Woensdag besoek en opdrag gegee dat 13 van die 27 klaskamers afgesper word om toegang te beperk. (Foto: Mkhuseli Sizani/GroundUp) “Die klaskamers is ŉ gevaar vir leerders. Die provinsiale departement van onderwys en premier Oscar Mabuyane het versuim om die skool te herbou. Geen onderrig of leer kan hier plaasvind nie,” sê Martin. Die MRK gaan Motshekga nou vra om die skool te sloop en te herbou. “Indien sy versuim om dit te doen, gaan ons seker maak sy is aanspreeklik vir enige skade wat leerders ly,” sê hy. Daniel Oliphant is die voorsitter van die skool se beheerliggaam. Hy sê hulle het al hoeveel keer oor die afgelope vyf jaar onsuksesvol probeer om die departement so ver te kry om die opgraderingswerk te doen. Die skool loop deur onder vandale en selfs meer infrastruktuur is in die afgelope skoolvakansie geplunder. Die sluiting van die 13 klaskamers gaan boonop oorvol klasse tot gevolg hê en gaan dit selfs moeiliker maak om aan Covid-19-regulasies te voldoen, sê Oliphant. Malibongwe Mtima, woordvoerder van die departement van onderwys, sê die skool is op ŉ herstelprogram vir tussentydse opknappingswerk. Die volgende stap is om ŉ advertensie te plaas vir ŉ maatskappy om die herstelwerk te kom doen. “Ons hanteer dit as ŉ noodgeval en doen ŉ beroep op mense om geduldig te wees.” Die departement het geen tydraamwerk vir die herstelwerk gegee nie.